Aanvalle op noodpersoneel veroordeel  (Argieffoto) Die Gautengse departement van gesondheid het die voortgesette aanvalle op personeel van sy mediese nooddienste veroordeel. In ŉ onlangse geval is nooddienspersoneel deur gewapende rowers van hul besittings beroof terwyl hulle by ŉ vulstasie op begeleiding van ŉ veiligheidsmaatskappy gewag het om op ŉ noodgeval in die Angelo-informele nedersetting in Boksburg te reageer. Volgens die departement stel die voorvalle nie net die lewens van sy noodpersoneel in gevaar nie, maar maak dit dit moeilik om mediese nooddienste aan diegene te verskaf wat dit nodig het. Daar was vanjaar reeds 11 voorvalle waar noodpersoneel geteiken is. Dit sluit onder meer voorvalle van seksuele aanranding, kaping, die beskadiging van ŉ ambulans en ŉ gewapende roof in. In 2021 is 12 voorvalle aangemeld. “Dit is prysenswaardig dat die span hoogs toegewyd bly om die mense van Gauteng te dien en daarom doen ons ŉ beroep op plaaslike gemeenskappe om saam met wetstoepassingsagentskappe te werk om ŉ einde te bring aan die aanvalle op noodpersoneel,” het dr. Nomathemba Mokgethi, Gautengse LUR vir gesondheid, gepleit. Volgens Mokgethi sal die departement voortgaan om bewustheid oor hierdie aangeleentheid te skep en sal gemeenskapstrukture en die veiligheidsgroepering betrek word om oplossings te vind om die aanvalle te bekamp. Ondanks die aanvalle gaan die noodpersoneel voort om op ŉ groter aantal oproepe te reageer. Meer as 490 000 oproepe is tussen September 2021 en Augustus 2022 deur die Gautengse nooddienssentrum ontvang. Gemeenskappe word versoek om na vore te kom met inligting wat die polisie kan help met hul ondersoeke in verband met die aanvalle op nooddienspersoneel. Die departement het gesê dit kan nie toegelaat word dat misdadigers burgers hul reg op mediese nooddienste ontsê nie.